Scythe samlet seg med tiden et anselig bibliotek bestående av såvel bind som manuskripter, kart og dokumenter. Han beskjeftiget seg blant annet med studier av personalhistoriske samlinger tilknyttet Christiansand by og stifts historie. Scythe fikk, som den første, trykt norske statskalendre for årene 1767–69 (anonymt) og bidro også med mindre historiske innlegg til tidsskrifter og aviser. 14. desember 1791 ble han medlem av Det kongelige danske Selskab for Fædrelandets Historie og Sprog.